ብሔራዊ ባንክ የቀድሞውን የንብ ባንክ ቦርድ ሰብሳቢ ሹመት ሳይቀበለው ቀረ
ንብ ኢንተርናሽናል ባንክ ጥቅምት 22 ቀን 2007 ዓ.ም. ባካሄደው ጠቅላላ ጉባዔ ባንኩን በቦርድ አባልነት እንዲመሩ በከፍተኛ ድምፅ ከተመረጡት 12 አባላት መካከል፣ የቀድሞውን ቦርድ ሰብሳቢ አቶ ታፈሰ ቦጋለን ምርጫ የኢትዮጵያ ብሔራዊ ባንክ ሳያፀድቅ መቅረቱ ተገለጸ፡፡ የሪፖርተር ምንጮች እንደገለጹት፣ ከ12 የቦርድ አባላት ተመራጮች መካከል የቀድሞውን የቦርድ ሰብሳቢ አቶ ታፈሰን የቦርድ አባል ሆነው እንዲያገለግሉ ክልከላ ያደረገበትን ውሳኔ ያስታወቀው ባለፈው ሳምንት መጀመሪያ ላይ ነው፡፡ የአገሪቱን የፋይናንስ ተቋማት የመቆጣጠር ሥልጣን የተሰጠው የኢትዮጵያ ብሔራዊ ባንክ የቀሪዎቹን የ11 የቦርድ አባላት ሹመት ግን አፅድቋል፡፡ ብሔራዊ ባንክ የአቶ ታፈሰን የቦርድ አባል ሆኖ መመረጥ ያልተቀበለበት የተለያዩ ምክንያቶች ነበሩ የሚሉት ምንጮች፣ ከጥቅምት 22 ቀን 2007 ዓ.ም. ምርጫ ቀደም ብሎ እርሳቸው በሚመሩትና አብላጫ የቦርድ አባላትን በያዘው ቦርድና ይህንን ቡድን ይቃወሙ በነበሩ ሦስት የቦርድ አባላት መካከል ከነበረው ውዝግብ ጋር የተያያዘ ነው፡፡ በዚሁ የብሔራዊ ባንክ ውሳኔ መሠረት የንብ ኢንተርናሽናል ባንክ ቦርድ አባል ሆነው እንዲሠሩ ሹመቱ የፀደቀላቸው 11 የቦርድ አባላት ደግሞ በመሰብሰብ አዲስ የቦርድ ሊቀመንበርና ምክትል ሊቀመንበር መርጠዋል፡፡ በዚሁ ምርጫ መሠረት አቶ ወልደ ተንሳይ ወልደ ጊዮርጊስ የቦርድ ሊቀመንበር፣ አቶ ሲራጅ አብደላ በምክትል ቦርድ ሰብሳቢነት ተመርጠዋል፡፡ በጥቅምት 22 ምርጫ ለዓመታት በቦርዱ ውስጥ በነበረው ያለመግባት ምክንያት ልዩነት አለን የሚሉ ሦስቱ የቦርድ አባላት በአዲሱ ቦርድ ውስጥ ሳይካተቱ መቅረታቸው ይታወሳል፡፡ በአንፃሩ በአቶ ታፈሰ ቦጋለ ይመራ በነበረው ቦርድ ውስጥ የነበሩ የአብዛኛዎቹ የቀድሞ ቦርድ አባላት የተመረጡ ቢሆንም፣ ብሔራዊ ባንክ ሹመቱን ሲያፀድቅላቸው የአቶ ታፈሰን ሹመት ግን ሳያፀድቀው ቀርቷል፡፡ በወቅቱ የነበረው በቦርድ የተለያዩ ግድፈቶችን ሠርቷል በሚል በብሔራዊ ባንክ ኢንስፔክተሮች ምርመራ የተደረገበት ሲሆን፣ ምርመራው አስገኘ በተባለው ውጤት ላይም ምላሽ ተሰጥቶበት እንደነበር ይታወሳል፡፡